4-9 июлдә экспедиция Азияға үтеү юлын эҙләп Шалер ҡултығын тикшерә. Картье ҡултыҡтың көньяҡ осон Изге Өмөт мороно (Cap d’Espérance) тип атай, әммә өмөттәре бер ҡасан да аҡланмай. 14 июлдән 25 июлгә тиклем Картье Гаспе ҡултығын өйрәнә[7]. 24 июлдә Картье һәм уның диңгеҙселәре «Франция короле оҙаҡ йәшәһен» тигән һүҙҙәр яҙылған 10 метрлыҡ тәре төҙөйҙәр һәм был территорияларҙы королдең биләмәләре тип иғлан итәләр[10], ләкин был урындағы юлбашсы Доннаконеға оҡшамай. Тикшереү ваҡытында Картье күп тапҡыр индейҙар менән аралаша. Гаспе ҡултығында балыҡ тотор өсөн һыуға төшкән ирокездары осрата. Территорияла ирокездар өҫтөнлөк итә, тәүҙә улар Картьеның бүләктәрен ихлас ҡабул итә, әммә Картьеның был ерҙәр француз батшаһы милке тип иғлан итеүе уларға оҡшамай. Ирокездар башлығы Доннакона ағаһы һәм өс улы менән карапҡа килә, бер ни тиклем ыҙғыш-талаштан һуң Картье башлыҡтың ике улын үҙе менән алып китә[7].